**Jonathan lo Calhòc - Tròç 10**

Jonathan que damorèt donc a trabalhar dab los auchèths navèth vinuts, tots hòrt intelligents e prompte a assimilar l'ensenhament que los dispensava. Mes la nostalgia qu'avè esprovada lo tornava sovent e ne podè s'estar de saunejar qu'i avè benlhèu là baish, sus la Tèrra, un o dus calhòcs capables eths tanben d'apréner. Quant mei sabent estossi estat ara se Chiang èra vinut ad eth suu pic lo jorn deu son bandiment !

— Sulli, que devi me'n tornar, ç'avot dit un jorn. Los tons eslhèvas que hèn meravilhas, que pòden t'ajudar a perfeccionar los navèths vinuts.

Sullivan que sospirèt mes s'abstinot de discutir.

— Que crei Jonathan que'm vas mancar...

— Sulli, n'as pas vergonha ! l'arrecastèt amicaument Jonathan. Síim seriós ! Çò qu'ensàjam d'aténher cada jorn ? Se la nòsta amistat ne despen sonque de nocions taus com l'espaci e lo temps, la nòsta frairau amistat que serà desruida ! S'es atau que concébem l'espaci, tot en nosauts que serà limitat. Se concébem atau lo temps, seloment nos sobrarà lo moment present. N'ès pas convençut que podossim nos encontrar totun un o dus còps dens lo temps e dens l'espaci ?

Sullivan lo calhòc ne podot pas s'estar d'arríder.

— Auchèth hòu qu'ès, ce hasot aimablament. Se quauqu'un se confirma un jorn capable de muishar a un calhòc pausat suu sòu com véder a quinze cents mètres, que serà Jonathan Livingston lo Calhòc.

Que baishèt los uelhs de cap au sable.

— Adiu, Jon, adiu, mon amic.

— Adiu, Sulli, a bienlèu, donc.

Alavetz Jonathan que's concentrèt en pensada sus l'imatge de las granas assembladas de calhòcs susvolants los estrans de d'auts còps e, dab la segurança que balha la costuma, que coneishut un còp de mei que n'èra pas pluma e òs mes libertat e espaci qu'arren au monde ne podè pas mei limitar.

Fletchèr Lind lo Calhòc qu'èra hòrt joen enqüèra e convençut que nat auchèth n'èra estat tractat tan durament qu'eth o dab tan d'injustícia per nada comunautat.

« Que'm trufi de çò que disen », ce pensè, herósh, e la soa vista que s'en•humè de lèrmas mentre que volava de cap a las Penas lunhècas. « Lo vòu, qu'es ua auta causa que de sautiquejar d'un punt a l'aut en alatants ! Bò ! Un mosquit qu'ac pòt har. Un sol barricòt bien barricat a l'entorn d'un Ancian, per arríder un chic, e que'm tròbi hòrabandit. E son òrbs ? E son incapables de pensar a la glòria que seré per nosauts que d'apréner a de bon a volar ? Que n'èi briga interés de çò que pensan. Que los muisharèi çò qu'es de volar ! Que serèi un vrai hòralei s'es çò que cercan e que los harèi avéder degrèu... »

Qu'es lavetz que la vutz s'interhiquèt en eth e, a maugrat qu'estot hòrt doça, que'u hasot susmautar tan violentament que'n perdot l'equilibri.

— Ne'us jutgètz pas tròp dab severitat, Fletchèr lo Calhòc. Ne te hòrabandints, los auts calhòcs que n'an hèit tòrd qu'ad eths medís e un jorn que veiràn çò que veids. Perdona-los e ajuda-los a arribà'i.

A dus centimètres deu plan dret de Fletchèr que volè lo mei estinglant de tots los calhòcs blancs deu monde. Qu'eslurrè dens los èrts shets esfòrç visible, shets mautar sonqu'ua pluma, dab ua velocitat pròche de la velocitat limita de Fletchèr.

Qu'i avot en çò deu joen auchèth ua estona d'estupor totau.

— Çò que's passa ? Çò que's passa ? Sui hòu ? Sui mòrt ? e çò que vèi ?

Baisha e calma dens la soa pensada en cèrcas d'ua responsa, la vutz qu'interoguèt :

— Fletchèr Lynch lo Calhòc, vòs volar ?

— Òc que vui volar !

— Fletchèr lynch lo Calhòc, vòs volar dinc a desbrombar los tons e apréner, puish tornar un jorn de cap ad eths antà'us ajudar ?

De tant blaçat dens lo son orgulh qu'estossi Fletchèr lo Calhòc, ne podèva mentir ad aqueth èste magnific.

— Òc qu'ac vui , ce barbolhèt.

— Lavetz, Fletchèr lo Calhòc çò dit l'èste enlusernant dont la vutz èra plenha de bontat, coménçam preu vòu en escalon...